Action 24

Το **Action 24** είναι ιδιωτικό τηλεοπτικό κανάλι περιφερειακής εμβέλειας. Εδρεύει στις εγκαταστάσεις των πάλαι ποτέ εταιρειών Studio Alfa-Arcadia και Studio ATA ανάμεσα στα Μελίσσια Αττικής και το Μαρούσι (Στουντίου 10-12). Εκπέμπει επίγεια ψηφιακά από 14 κέντρα εκπομπής στην Αττική και την Εύβοια, και δορυφορικά μέσω των συνδρομητικών πλατφόρμων της NOVA και της COSMOTE TV.

## Ιστορικό
Ο σταθμός ξεκίνησε την λειτουργία του τον Οκτώβριο του 1990 από την περιοχή των Μεγάρων με την ονομασία **TVM** (TV Μέγαρα). Το 1992 μετονομάστηκε σε **TV Magic** ενώ οι εγκαταστάσεις του μεταφέρθηκαν στον Πειραιά. Αποτελεί έναν από τους ιστορικότερους και κυριότερους τοπικούς τηλεοπτικούς σταθμούς της Αττικής. Αργότερα μετονομάστηκε το 1995 σε **Magic Πειραιά**.

Από το 2000 μετέδιδε πρόγραμμα κυρίως αθλητικού περιεχομένου με εκπομπές της ομάδας του Ολυμπιακού. Μετέπειτα ο σταθμός μετονομάστηκε το Μάιο του 2003 σε **Magic TV**, το Μάιο του 2008 σε **Sport TV** και στις 14 Ιανουαρίου 2013 στο σημερινό **Action 24**, διακόπτοντας οποιαδήποτε σύνδεση με την ομάδα του Ολυμπιακού, ενώ τα τελευταία χρόνια μεταδίδει και ενημερωτικό πρόγραμμα.

Το 2022, το κανάλι αποκτήθηκε (99,45%) από την Intelext Limited, ιδιοκτησίας των επιχειρηματιών Δημήτρη Μπάκου, Γιάννη Καϋμενάκη και Αλέξανδρου Εξάρχου.

Τον Απρίλιο του 2025, ανακοινώθηκε η δημιουργία του Ομίλου Wide Media στον οποίο ανήκει -πλέον- το Action 24, μαζί με τις ιστοσελίδες Flash.gr, News4health.gr και το νεοσυσταθέν athletiko.gr.

## Πρόγραμμα
Το πρόγραμμα του καναλιού αρχικά περιελάμβανε κυρίως μουσική (video clips) και διαφημιστικά μηνύματα τηλεπωλήσεων. Το 2000 μετατράπηκε σε ενημερωτικό σταθμό με εξειδίκευση στην κεντρική πολιτική σκηνή, αλλά και στα τοπικά νέα κυρίως του Πειραιά. Το πρόγραμμα του περιλάμβανε πλήθος αθλητικών εκπομπών, αθλητικές μεταδόσεις και ενημερωτικές εκπομπές.

Ως Magic είχε καθιερωθεί σαν το κανάλι των οπαδών της ομάδας του Ολυμπιακού, προβάλλοντας την δημοφιλέστερη εκπομπή *Θύρα 7* που παρουσίαζε ο οργανωμένος οπαδός του Τάκης Τσουκαλάς με όλα τα νέα της ομάδας, συζητήσεις, σχόλια γύρω από την ομάδα, αλλά και με τηλεφωνική επικοινωνία με φιλάθλους και για κάποιο χρονικό διάστημα μετέδιδε τους αγώνες της ομάδος του Ολυμπιακού από όλα τα αθλήματα.

Με τη σημερινή του ονομασία, πλαισιωνόταν από τον αθλητισμό με ποδοσφαιρικούς αγώνες, ενώ έχει προβάλλει ενημερωτικές και ψυχαγωγικές εκπομπές (*Οι ζωές των άλλων* με παρουσιάστρια την Ελένη Κούρκουλα, *Αργά* παραγωγής του Νίκου Μαστοράκη με παρουσιαστή τον Θοδωρή Αθερίδη, *I love Athens* με παρουσιάστρια την Δήμητρα Ματσούκα κ.ά.) τις παιδικές σειρές κινουμένων σχεδίων *Football Stories* ισπανικής παραγωγής και *Ο Μικρός Νικόλας* γαλλικής παραγωγής, και θυρίδα τηλεπωλήσεων.

Από το 2017 προβάλλονταν και εκπομπές σε επανάληψη από το αρχείο της τηλεόρασης του ΣΚΑΪ (*Eat and Fit*, *Chef στον Αέρα* και *Επτά Ημέρες Επιστήμη*), πουλώντας ο εθνικός, προγράμματα στον περιφερειακό σταθμό. Άλλες εκπομπές που συνέπεσαν με την αρχή της συνεργασίας, ήταν οι συμπαραγωγές με το Skai.gr *Today* με τη Μάιρα Μπάρμπα, και *Newsroom*, βραδινό δελτίο με την Νίκη Λυμπεράκη, το αθλητικό δελτίο *Sports Live* με τον Αντώνη Κατσαρό, το *Evening Report* με τον Γιώργο Κουβαρά, και το talk show *Χ2* με τον Γιάννη Πολίτη. Σκοπός ήταν η πλαισίωση του περιφερειακού με ενημερωτικές εκπομπές, λόγω της σταδιακής αλλαγής της φυσιογνωμίας του προγράμματος του πανελλαδικού.

Οι συνεργασίες αυτές τελείωσαν ένα χρόνο μετά, με τον ΣΚΑΪ να επιχειρεί το στήσιμο ενός νέου ενημερωτικού σταθμού ονόματι *ΣΚΑΪ 24*, που εν τέλει δεν δημιουργήθηκε ποτέ, επειδή ένας τηλεοπτικός σταθμός με φυσιογνωμία μη ενημερωτικού χαρακτήρα, απαγορεύεται ρητά, να προβάλλει ενημερωτικό και αθλητικό πρόγραμμα, ακόμη και ψυχαγωγικές εκπομπές. Ενδιάμεσα, ο σταθμός ανανέωσε το πρόγραμμά του με νέες εκπομπές, ενώ ξεκίνησε συνεργασίες με τα δίκτυα CBS και Rai και την ημεδαπή Odeon για μετάδοση ξένων ταινιών και σειρών.

Από τις 9 Αυγούστου 2022 το κανάλι μετά την αλλαγή ιδιοκτησιακού μεταδίδει αγώνες του Λιγκ Καπ Αγγλίας, ενώ κατάργησε πλήρως τις τηλεπωλήσεις, όπου κατέλαβαν μέρος του προγράμματος, εδώ και μερικά χρόνια. Από τις 5 Δεκεμβρίου της ίδιας χρονιάς το κανάλι μεταδίδει νέο ενημερωτικό και αθλητικό πρόγραμμα, ενώ μετά από ένα χρόνο απόκτησε και τα τηλεοπτικά δικαιώματα της Σούπερ Λιγκ 2.

## Φυσιογνωμία
Το κανάλι διέθετε εξ αρχής από τις πρώτες του εκπομπές άδεια μη ενημερωτικού περιεχομένου, ενώ ως Action 24 με την παλιά του ιδιοκτησία πρόβαλε ενημερωτικό και κυρίως αθλητικό πρόγραμμα, κάτι που απαγορευόταν βάσει ελληνικής νομοθεσίας.

Στις 15 Ιουλίου 2019, το ΕΣΡ κάλεσε σε απολογία τον σταθμό, για συνέχιση παράβασης της νομοθεσίας περί φυσιογνωμίας του από την οποία και απαλλάχθηκε μετά από 2 μήνες. Ωστόσο, μετά από 5 χρόνια το κανάλι κατέστη και τυπικά ενημερωτικό.

## Εμβέλεια
### Επίγεια Ψηφιακά και Δορυφορικά
Ο σταθμός έχει περιφερειακού - γενικού ενημερωτικού χαρακτήρα άδεια, και η εμβέλεια του επιτρέπεται μόνο, για τις περιοχές της Αττικής, του Αργοσαρωνικού και της Νότιας Εύβοιας, όπου και εκπέμπει επίγεια μέσω της Digea. Επίσης είναι διαθέσιμος μέσω των δύο μεγαλύτερων παρόχων συνδρομητικής τηλεόρασης της χώρας, COSMOTE TV και NOVA καθώς το 2004 έλαβε άδεια για εκπομπή μέσω δορυφόρου. Ορισμένα προγράμματα του σταθμού μεταδίδονται στην περιοχή της Πελοποννήσου, της Νότιας Στερεάς Ελλάδας και των Κυθήρων μέσω συνεργασίας με αντίστοιχους περιφερειακούς σταθμούς.

Υπό την παλιά του ιδιοκτησία συνεργάζονταν αρχικά την περίοδο 2014-2017 με το (αλήστου μνήμης) *Super B* του Νομού Αχαΐας, μετέπειτα την περίοδο 2017-2021 με το *Lepanto TV* του Νομού Αιτωλοακαρνανίας και την περίοδο 2021-2022 με το *PLP* του Νομού Ηλείας (σημερινό *Patra TV* κανάλι που ήταν από τα πρώτα τοπικά στη Δυτική Ελλάδα και έκλεισε το 2012 λόγω οικονομικών προβλημάτων) ενώ με την σημερινή ιδιοκτησία συνεργάζεται από τον Νοέμβριο του 2023 με το *Best TV* του Νομού Μεσσηνίας.

Παλαιότερα από τον Οκτώβριο του 2013 ο σταθμός υπό την παλιά του ιδιοκτησία συνεργάζονταν με την *Δίον Τηλεόραση* του Νομού Πιερίας, την *ΕΝΑ Τηλεόραση Κεντρικής Ελλάδας* του Νομού Φθιώτιδας, το *Center TV* του Νομού Καβάλας, και την *Βήμα Τηλεόραση* του Νομού Ιωαννίνων τα οποία κανάλια μετέδιδαν την εκπομπή *Αργά*.

Επίσης, η *Εγνατία Τηλεόραση* του Νομού Πέλλας, μετέδιδε για πολύ μικρό διάστημα από τον Σεπτέμβριο του 2015, μόνο την ενημερωτική εκπομπή Briefing, ενώ αμφισβητείται για το τελευταίο κανάλι, αν είχε ποτέ συνεργασία με το Action 24, ή μετέδιδε παράνομα την εκπομπή.

Την περίοδο 2021-2022 τις ενημερωτικές εκπομπές του Action 24 πριν την αλλαγή ιδιοκτησιακού, αναμετέδιδαν και τα κανάλια της HellasNet εκ των οποίων και το *PLP* το οποίο παρά την αντικατάστασή του όντας αρχικά περιφερειακό κανάλι στο *Patra TV* συνεχίζει να εκπέμπει διαδικτυακά.

Το Action 24 μεταδίδεται και στην Αμερική μέσω συνεργασίας με το New Greek TV που είναι διαθέσιμο στις πλατφόρμες *Bell Fibe TV*, *RCN* και *Spectrum*.

## Ονομασίες του καναλιού

## Λογότυπα

## Παραπομπές

## Εξωτερικοί Σύνδεσμοι
*Επίσημη ιστοσελίδα του Action 24

Κατηγορία:Μέγαρα
Κατηγορία:Ιδιωτικοί τηλεοπτικοί σταθμοί περιφερειακής εμβέλειας (Αττική)
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2013